পঞ্চাশ এবং ষাটের দশকের নথিপত্র ঘেঁটে সেরকম কোনো প্রমাণ পাওয়া না গেলেও, ১৯৭২ সালে মিউনিখ অলিম্পিক্স গেমস-এর সময় ‘ডোপিং’-এর ঘটনা অত্যন্ত প্রকট আকার ধারণ করে৷ আশ্চর্যের বিষয়, নিষিদ্ধ মাদক যে খেলোয়াড়দের শরীরে প্রয়োগ করা হচ্ছে – সে সম্পর্কে ক্রীড়া বিষয়ক কর্মকর্তা তো বটেই, ক্রীড়াবিদ, তাঁদের ডাক্তার, এমনকি রাজনীতিকরাও ওয়াকিবহাল ছিলেন৷ আর ঐ নিষিদ্ধ ‘ড্রাগ’-এর মধ্যে সবচেয়ে বেশি প্রচলন ছিল শক্তি বৃদ্ধিকারী ‘অ্যানাবোলিক’ ওষুধের৷